O'zbekistonda inson a'zolarini transplantatsiya qilishga majburlaganlik uchun javobgarlik belgilandi

Prezident tomonidan imzolangan qonun bilan ayrim qonun hujjatlariga o'zgartirish va qo'shimchalar kiritildi. Bu haqda Adliya vazirligining axborot kanali xabar berdi.
Jinoyat kodeksiga kiritilgan o'zgartishga ko'ra, insonni undan a'zolari va to'qimalarini transplantatsiyaga rozilik berishga majburlaganlik uchun javobgarlik belgilandi. Bu qilmish og'irlashtiruvchi holatlarda 5 yildan 8 yilgacha ozodlikdan mahrum qilish bilan jazolanadi.
Inson a'zolarining oldi-sotdisi bilan shug'ullanganlik, shuningdek, ularni O'zbekistondan tashqariga olib chiqib ketganlik uchun ham jinoiy javobgarlik belgilandi. Mazkur jinoyatlar bilan bog'liq dastlabki tergov ichki ishlar organlari tomonidan olib boriladi.
Avvalroq O'zbekistonda transplantatsiya amaliyotini tuman darajasida o'tkazish yo'lga qo'yilgani haqida xabar berilgandi.